News Update: ดีลซื้อทวิตเตอร์ส่อแววล่ม? 'อีลอน มัสก์' ขู่ล้มดีลมูลค่า $44,000 ล้าน อ้างบริษัทไม่ส่งข้อมูลแอคหลุมให้ - FINNOMENA
‘อีลอน มัสก์’ มหาเศรษฐีเจ้าของ Tesla ขู่ล้มดีลซื้อ Twitter มูลค่า 44,000 ล้านดอลลาร์ เหตุบริษัทไม่สามารถให้ข้อมูลเกี่ยวกับบัญชีปลอมและบัญชีสแปม
7 มิ.ย. 2565

‘อีลอน มัสก์’ มหาเศรษฐีเจ้าของ Tesla ขู่ล้มดีลซื้อ Twitter มูลค่า 44,000 ล้านดอลลาร์ เหตุบริษัทไม่สามารถให้ข้อมูลเกี่ยวกับบัญชีปลอมและบัญชีสแปม
นี่ไม่ใช่ครั้งแรกที่มัสก์ขู่จะล้มดีล โดยในจดหมายจากทนายความของเขาถึง Vijaya Gadde ประธานเจ้าหน้าที่ฝ่ายกฎหมายของ Twitter กล่าวว่า การไม่ให้ข้อมูลบัญชีปลอมเป็นการละเมิดสิทธิที่ชัดเจนตามเงื่อนไขข้อตกลง
คำขู่ดังกล่าวเกิดขึ้นพร้อมกับการร่วงแรงของหุ้นเทคโนโลยีในตลาดหุ้นสหรัฐฯ ซึ่งรวมถึงหุ้น Tesla ท่ามกลางความกังวลของนักลงทุนเกี่ยวกับการชะลอตัวทางเศรษฐกิจและการขึ้นดอกเบี้ยเมื่อเผชิญกับภาวะเงินเฟ้อ
เมื่อคืนนี้ (6 มิ.ย.) หุ้น Twitter ปรับตัวลงมา 1.5% ปิดที่ราคา $39.57 ซึ่งต่ำกว่าราคาที่มัสก์ตกลงไว้กับ Twitter ที่ $52.20 ตอนนี้นักลงทุนกำลังเดิมพันว่า มัสก์จะทำดีลใหม่กับ Twitter ในราคาที่ถูกลงหรือเลือกล้มดีล
อย่างไรก็ตาม ผู้เกี่ยวข้องกับเรื่องนี้กล่าวว่า ในเบื้องหลังนั้นข้อตกลงกำลังดำเนินไป ทั้งสองฝ่ายได้ประชุมและแบ่งปันข้อมูลกันเป็นประจำ
ด้าน Twitter ออกแถลงการณ์ว่า บริษัทได้แบ่งปันข้อมูลกับมัสก์แล้วเกี่ยวกับวิธีการคำนวณจำนวนบัญชีปลอม และมัสก์ไม่สามารถระงับข้อตกลงได้ เนื่องจากทั้งสองฝ่ายได้ลงนามในดีลแล้ว และยังเชื่อว่า มัสก์อาจแค่ต้องการล้มดีลดังกล่าว
ก่อนหน้านี้ มัสก์เคยประกาศไว้ว่า การลบบัญชีบอทและสแปมออกจาก Twitter คือสิ่งสำคัญอันดับแรก โดยในกลางเดือน พ.ค. เขาทวีตข้อความว่า ดีลซื้อ Twitter ถูกระงับชั่วคราว จนกว่าบริษัทจะแสดงให้เห็นหลักฐานว่าบัญชีปลอมมีสัดส่วนน้อยกว่า 5% ของผู้ใช้ทั้งหมด
มัสก์คาดการณ์ว่า Twitter มีบัญชีปลอมอย่างน้อย 20% ขณะที่ นักวิจัยอิสระเกี่ยวกับโซเชียลมีเดียคาดการณ์อยู่ที่ประมาณ 9-15%
อ้างอิง: 
https://www.reuters.com/markets/deals/musk-asks-twitter-data-spam-fake-accounts-again-2022-06-06/ 
https://www.bloomberg.com/news/articles/2022-06-06/musk-says-twitter-s-lack-of-info-on-bots-breeches-merger-deal?sref=e4t2werz
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Elon Musk
News Update
twitter
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA